De fleste værtshuse i midtbyen har stænget dørene i disse dage. Men andre steder er der bægerklang og liv og glade dage. Reportagen er skrevet før reglerne på området strammes onsdag 18. marts klokken 10.

Annonce

AARHUS: Aldrig så snart er fotografen og jeg trådt ud af bladbygningen på Banegårdspladsen, før tvivlen begynder at melde sig: Er det ikke en dårlig idé, vi har fået? Er det ikke en dødfødt idé at undersøge, om der er nogle værtshuse, der fuldstændig trodser corona-krisen og lader, som om statsminister Mette Frederiksens pressemøder aldrig har eksisteret? For selvfølgelig er der da ikke det. Vores anelser bliver bekræftet, da vi kommer til det første værtshus, Pub'en i Jægergårdsgade. "Pub'en har valgt, at vi som gæster og personale bør passe på hinanden i bekæmpelsen af COVID19 og har derfor set os nødsaget til at lukke indtil videre. Lise", står der på en gul seddel. Javel. Videre til Den Hvide Hest i Jægergaardsgade. Her er der trukket hvide skodder ned foran facaden. - Der er megalukket, konstaterer fotografen. - Naturligvis. Men hov - hvad er det. Er det ikke en ølbil, der holder ind der? Jo, og lidt efter kommer to ølkuske slæbende med friste forsyninger.

Hos "Den Hvide Hest" i Jægergårdsgade er facaden skoddet til. Men hov - er det ikke øl, der bliver leveret der? Foto: Flemming Krogh

Annonce

- Ellers tak!

Det lyder mærkeligt. Hvem leverer øl til et lukket værtshus? Nåe, selvfølgelig. Den Hvide Hest har åbent. Blot ikke så tidligt på dagen. Fra baggården kan vi inde i baglokalet skimte indehaveren bakse de nye ølleverancer på plads. Om hun lige har lyst til at snakke lidt om, hvorfor værtshuset holder åbent midt i en corona-tid og hvad hun gør for at beskytte gæster og personale og den slags ting? Det har hun ikke. - Ellers tak, lyder det. Slukørede slæber vi os videre. Men hov, står der ikke et skilt der uden for Peter Gift i M.P. Bruuns Gade? Der må da være åbent? Det er der, bekræfter indehaver Jens Brogaard, som vi møder ved bardisken. Han har tid til at snakke, for kunder er der ikke kommet nogen af så tidligt på formiddagen. Mens han taler, lader han fingrene glide hen over en flaske med håndsprit, som står på bardisken. - Det kan godt være, at jeg burde holde lukket, men jeg har ikke råd, siger han. - Jeg har over 4.000 kr. i omkostninger om dagen, og de penge skal betales. Tirsdag besluttede han at lukke køkkenet. - Men værtshuset holder åbent, siger han. Og tilføjer: - Indtil videre altså. Det kan godt være, at vi må lukke det lige pludselig. Vi tager en dag ad gangen.

Annonce

En ren guldgrube?

En ren guldgrube må det være at holde åbent, mens andre værtshuse holder lukket. Ikke? Njaae, det er ikke sådan, Jens Brogaard oplever det. - Mandag solgte jeg for 5.000 kroner, og der er cirka det halve af, hvad vi normalt omsætter for. Men ellers sælger jeg i denne tid kun 25 procent af, hvad jeg plejer at gøre. Det er sådan, vilkårene er i øjeblikket. En del af de sædvanlige kunder må holde sig væk fra Peter Gift, for Jens Brogaard observerer mange nye ansigter blandt de relativt få gæster, der besøger værtshuset. Fotograf og journalist har fået blod på tanden, og vi bevæger os videre ud på Frederiksbjerg. Måske skulle vi gå ind på Søren Bruun og spørge Tøfting om, hvordan han klarer sig? Men det bliver der ikke noget af. Søren Bruun holder lukket indtil videre, står der på en seddel. Og hvem siger i øvrigt, at man sådan lige kan møde Tøfting på Søren Bruun mere? Også Boulevard Cafeen er lukket. Så er det, at vi løber ind i noget af en fest.

Gæster søges, gæster søges! Hos Peter Gift kan indehaver Jens Brogaard godt bruge nogle besøgende, for økonomien har det ikke for godt under corona-krisen. Tirsdag blev han nødt til at lukke køkkenet. Foto: Flemming Krogh

Annonce

Bægerklang

På Jacob Skomager i Frederiks Allé er der bægerklang og liv og glade dage. Inde i lokalet hygger 12-14 gæster sig, og bag disken byder servitricen på kaffe eller noget stærkere. Da vi afslår, siger hun, at fotografen i stedet kan få et knus. Da han ser helt forskrækket ud, foreslår hun, at han i stedet får et tilgodebevis på en knuser. Så er alle tilfredse. Gæsterne siger, at de skam passer på ikke at få corona. - Det kan da godt være, at jeg hellere skulle være derhjemme, men jeg kan ikke undvære Jacob Skomager, siger 64-årige Anne-Mona Petersen fra Viby. Hun besøger gerne "Skomageren" hver dag. - Jeg kan ikke undvære lige at snakke lidt med de andre gæster. Ellers er der jo ingen at snakke med. Blå Kors, hvor jeg hjælper til, holder lukket i øjeblikket. - Nu sidder I jo tæt sammen herinde. Er du ikke bange for at blive smittet? - Altså, man kan jo ikke gå og være bange for alting. Det kan godt være, at jeg besøger Jacob Skomager, men jeg rejser ikke ud i verden, som så mange andre gør. De skulle hellere blive her, som jeg gør, siger Anne-Mona Petersen. Og så skåles og snakkes der ellers på Skomageren. Her går livet videre, som om corona-krisen slet ikke eksisterer.

Desværre, vi holder lukket på grund af corona-faren, meddeler rigtig mange værtshuse. Foto: Flemming Krogh

Annonce

Ikke forbudt